floriandebaene/DutchDraCor4ML huggingface dataset:
mijn Lieff wiens absentie mijn moeijende // moeijt
O minlijck vier / twelck mijn te vierich gloeijende // gloeijt
o' Lieffde die mij te strang bloeijende / bloeijt
in Lieffs affwesen.....
O dach mijns Lieffs compste u toch spoeijende // spoeijt
o' bloemken des velts mijn seer ras groeijende // groeijt
eer Ick wordt begresen
waer moochdij toch nu de Lelijkens Lesen
waer schuldij schuijldij tot dat de son is geresen
waer weijt ghij roder mont
al ben Ick swart / Lieff / Ick ben schoon bij desen
als salomons vellen mijn Nardus gepresen
geeft roock soet / nu terstont
sijt ghij niet mijne schoolieff dat Oorcont
gelijck een rhe en een hindeken goet ront
compt blust mijn verstrangen
ghij dochteren Jerusalems hoort mijn verbont
gaet en seght mijn Lieff Ick ben deurwont
gaet spoeijt u gangen
Nae mijn Lieff noijt alsulcken verlangen
singende.
Mijn hert gaet druck aenvaeten
om die mijn siel bemint
hoe sal Ick mijn gelaeten
compt hij mijn niet omtrent
mijn vreucht verslint
Ick blijff op hen verblint
want hij is boven maeten
die schoonste diemen vint
Widt is mijn Lieff na wien ick sal hopelijck // hopen.
en root / Oock wiens Lieffde mijn doet ropelijck // ropen
een uuijt duijsent vercoren
sijn hooft fijn gout / wiens waerde mijn is opelijck // open
sijn hert crult twelck mijn can nopelijck // nopen
swarter dan moren
als duijven Oogen sijn de sijne mij toegesworen
sijn wangen als cruijt dat de apoteeckers orboren
sijn Lipkens sijn geroijt
sijn hantsringen sijn vol turckoijsen Laet hooren
sijn buijckxken is veel witter dan Jivooren
met saphieren bestroijt
sijn benen sijn als een pijlaer van widt marma gegroijt
gefondeert op vergulden platen daer thert aff verfroijt
in spijte der slangen
sijn keeltgen is widt gedraijt sijns gelijcke noijt
als Libanus sijn geheel gedaente wel geploijt
met schoonheijt omhangen
na mijn Lieff noijt alsulcken verlangen
singt
Lieff wilt mij nu genaecken
al door der Lieffden conduijt
want ghij moocht mijn vermaecken
al met u woorts geluijt
compt troost u bruijt
niet Langer u en verhuijt
compt ghij mijn niet ter spraecken
so is mijn blijschap uuijt
Sal Ick dese mijn Lieff niet spreeckelijck // spreecken
so moet mijn hert flouw / breeckelijck // breecken
in corter uuren
siet mijn Oogen van tranen Leeckelijck // Leecken
metter doot so sal Ickt wreeckelijck // wreecken
dit Lastich besuren
maer Ick soecke een vinde niet / waer sal Ick mij ruren
den mantel ben Ick quijt / de wachter der muren
hebben mij geslegen...
O mijn rose / compt en boet mijn derlijck truren
en wilt u vijolettken weder couluren
tot flauwicheijt genegen
en cust mij met een cusse uus monts te degen
en treckt mij naer u / so vind Ick de wegen
des roocks uwer wangen...
u slinckerhant sij onder mijn hals gelegen
en u rechterhant moet mijn t'uwen wille ontregen
met vreucht omvangen
na mijn Lieff noijt sulcken verlangen
Nota..
Ick slaep princelijck Lieff / maer thart waeckelijck // waeckt
nochtans mijn droomde dat ghij spraeckelijck // spraeckt
och noijt sulcken soeten woort
doet op mijn suster daer thart nae haeckelijck // haeckt
en Ick antwoorde / Lieff Ick ben naecktelijck // naeckt
te bedde so dat behoort...
en door een gaetgen deet ghij u Lieffelijck // rapoort
mijn roerende / waer aff Ick nochtans ongestoort
wenich was geturbeert...
en om Lieff tontsluijten so quam Ick voort
en ontsloten hebbende des Ick wraeck riep en moort
waert ghij Lieff gepasseert
Ick sochte / maer int soecken heb Ick gefaelgeert
Ick riep maer ghij hebt mijn niet gerespondeert
noijt suerder wrangen
keert weder keert weder Lieff ongeblameert
en Laet u aenschouwen / en amuhileert
mijn Lijdens prangen
Wilt mijn toch niet beswijcken
O Prince door u deucht
maer met soete practijcken
vertroost mijn Jonge Jeucht
wiens hert verheucht
en schept reijne geneucht
om dat u Trou moet blijcken
In die euwige vreucht
Waer sijdij ou Loeten...
Alhier belij braems
hebdijt wel gehoort....
Jae Ick Lieve moij Nel
salmen niet wroeten....
Jae maer op het vlaems
waer blijffdij dan Loeten...
Alhier belij Braems
wadt sal ons ontmoeten....
Ick hoop wadt bequaems
hoe compt ghij niet voort..
Bijlo ick sel....
waer blijffdij Ou Loeten //
Hebdijt wel gehoort...
Hoe behaecht u dat quant....
Met allen wel........
wij sullen tspel / te samen Coocken
Ja hadden wij selffs goeduncken gesproocken
So souden wij blasen........
So souden wij stoocken......
al sout noch roocken // over al die werrelt gemeen
Saechdijt wel nicht.......
Ja wadt............
Dat sij was alleen........
In haer camertgen reen // met druck doorvlogen
Dit moeten wij Selfs goetduncken vertogen
op dat hij met al sijn vermogen hem vercloeckt
Ick weet niet seecker dat hij nae haer soeckt
en hem selven vloeckt // dat hijse niet can crijgen
Holla cousijn tsus / wilt hier van swijgen
wie compt daer aenstijgen // als een genoot
Tis selffs goetduncken Jaet bij gans doot
door Lijden groot // sijn sinnen turberen
Niet Meer van dien / compt Laet ons keeren
ons sal niet deren // al wenschtmen ons een vloeckgen // plaen
compt Laet ons tsaemen hier een weijnich om thoeckgen // staen
De verraders om een hoeck selffs goeduncken uijt
Selfs goetduncken spreeckt
O quetsende Lieffde der vrouwen fijguerlijck
quetsuerlijck // onstuerlijck // int aenschouwen becuerlijck
beruerlijck // ongeduerlijck // int benouwen getruerlijck
onnatuerlijck // schuerlijck // der mannen widt en sinnen
als suijgende spinnen
den blockslepers gemeen int ontfangen sucadich
honichradich // ontladich // int betrouwen ongestadich
versmadich // toepadich // int Afhouwen moordadich
ongenadich // beschadich // met nijdighe vinnen
sachtmoedich van binnen
sal Ick dan dit wetende wederom beginnen
en minnen // die mijn heel contrarieert
Ja Ick / want haer pertij salder seer bij dinnen
want al sou Icker schande groot bij gewinnen
door sulck bekinnen
deur rinnen // sal Ick daer thert op Imagineert
wilse wel / en datse mijn met Jonste faveert
van mijn wortse gedoteert // met corten spraecke
wilse niet / en datse mijn dienst refuseert
te hulden faelgeert...
sij wordt gevioleert // al soumen mij staecken
want Ick salse fortselijck met gewelt ontschaecken.
Dat sijn woordekens die hoonich soet smaecken
so soudemen ontwaecken // en tspel cortmaecken
en de nootgens craecken // dat sijn de vonden
wadt segdij / en sijnt niet
So soudmen tgebonden.........
paerdeken int ronden // uuijtter hant beslaen
So soudment bestaen.....
nu wordt gedaen // naer onse spreecken
Lieff sal Lieff gebruijcken oft de hel moet breecken
al sijn wij van treecken // contrarij nochtan
tsij met minne oft ontminne / ken scheijer niet van
willich oft onwillich sij sal mijn bestelpen // siet
Ja selffs goetduncken Laet u helpen // ijet
off anders en chrijdij haver noch hoij....
wij weten dat ghij vercrevelt inde koij
op tmeijsgen moij // de simpel gelovige sonder toven // sterck
selfs goetduncken..
Dat hadt ghij Oock wel
Ghij sultse verdoven // sterck
wilt ghij onsen raet doen / want so Ick meen
stoockten wij niet dat Thamer quam in ween
absolons suster reen // van Amon vercracht
En dat overspel van david / heb Ick Oock gewracht
twelck uurias onsacht // metter doot betrapen // most
Deet Ick niet dat Absolon bij te slaepen // gost
bij sijns vaders coucubijnen oneerlijck gehoppelt
Hoe menich heb Icker aen Salomon gecoppelt
so schandelijck gestoppelt // met valsche seden
als dat hij daffgoden heeft aengebeden
twelck hij met onvreden namaels becocht
Selfs goetduncken.
Ja wadt raet dan........
Dat is wel bedocht......
en bijnaest volbrocht // secreet en stille
Siet hertneckich hert / en verblinde wille
ghij weet ons geschille / hoe Ick in twiste // stae
met het minnende hert / dus Leghter Liste // nae
eer dat te quiste // gae / ons dominacije
en raet mijn wel te deser spacije
hoe Ick met fallatije // wel mocht Leggen // aen
dat Ick mijnen wil crijghe
Ick salt u seggen // saen.......
maer ghij sult swijgen // dees cuijren // moeten
en sult terstont gaen crijgen // en hueren // moeten
den harpslager / bedeckte boosheijt genaemt
met sijn harp / daer hij tversierde weesen mee raemt
en menich beschaempt // niet wetende que paers
dan crijcht noch den Luijt slager wanende waers
met sijn Luijt Luijende geveijnstheijt gehavont
en met dese twee wilt u vermeijen tavont
voor dit maechdekens veijnster en spelen tbeste
en Locken haer al spelende uuijt den neste
verstaedij dees queste // nu wel te degen // ghij
Gans Longeren Ja Ick sij wordt gecregen // vrij.
noijt beteren raet en mochten versieren // wel
en deed haer moeder Ick soudse bestieren // snel
maer de moeder tspel maeckt heel confuijs // siet
sij waer anders mijn......
Waij de moeder is thuijs // niet
tot het minnende hert is sij gesonden
vande dochter....
selfs goetduncken
Noijt beter vonden.........
en machmen vermonden // noch Imagineren
En noch sult ghij wilter wel op studeren
een bancket doen pareren // schoon en costelijck
van spijs en dranck Lecker en Lostelijck
ter plaetse van Tophet Dunons dellinge
der sielen verleijding ende quellinghe
also geheten en doen fraijlijck bereijen
en dat teeffgen hebbende daer met u Leijen
daer wij verbeijen // en wachten sullen
en helpense u voort met woorden verdullen
dan moechdij smullen met appetijt
het mimende hert ten eeuwigen verwijt
den heeresije ter eeren / vramelijck
Dat is een vont goet en bequamelijck
nu gaet ghij twee / namelijck // in Emions dal terstont
Ick sal gaen om te vermaecken die roder mont
bedeckte boossheijt / en wane waers huijren
Ja Ja so doet / sijn dat niet die kuijren
om te doen truijren de simpel gelovige sonder toven
hoe soutmen badt ijemant mogen verdooven
dan met bedeckte boossheijt alsment wel mercken
En waenende waers can tspel voorts verstercken
in alle percken // voorwaer geseijt
Nu dats daer ten dient hier niet Langer gebeijt
den Avent die spreijt // hen nu meest over al
gaen wij alle ding beschicken in Emors dal
en bereijden den val // so bedeckt als wij mogen
voor de simpel gelovige want waer sij bedrogen
twaer een verhoogen // voor ons conroot // man
En gelucktet niet niet / wee onsen podt // dan
so mogen wij onse borssen wel gaen vloijen
en met den Oijevaer te tijt gaen schoijen
De heijlige kerck.
Hoe vloeijt nu / hoe ebt dan / een moederlijck harte
nu hoopende / dan sorgende / nu troost dan smarte
nu verstoort met gramschap / dan om hangen met swarte
sorchvuldich voor haer kint
gelijck de zee welt en vloeijt een parte
en dan weder ebt / want somtijts compt blijschap ter marte
maer sorchende / ist / int...
gheen volmaeckte vreuchde men ter werrelt en vint
al isser noch sorgen noch duchten ontrint
van datter op comen mach het herte begint
tontsteecken met rouwen
dus wil Ick gaen in dit benouwen
en door de deur des gelooffs aenschouwen
mijn dochters bruijdegom reijn boven alle kersouwen
daer vreuchde uuijt vast /
hem moet Ick spreecken door tgelooffs ontfouwen
hij sal hem niet versteecken / noch voor mijn verborgen houwen
O minnende hert eel bruijdegom vol trouwen
hoort sonder flouwen ist dattet u past
wadt u bruijt mij heeft belast
Item Hier sullen de gordijnen open gaen / geheten de
							/ deure des ongelooffs / daer sal in staen een parsonage
							gecleet als .Chrs. die verresen is / Tminnend hert
							genaempt ende seijt
O wellecom vrouw moeder mijns bruijts / en mast
mijnder vijff sinnen / en mijn volmaeckte rast
de heijlige kercke gefondeert wel vast
op mijn bloets belijdinghe
hoe vaert mijn Lieff mijn duijff / mijn bruijt onbevleckt
mijn Lelij onder de doornen gedeckt
die schoonste der dochteren mijn dat vertreckt
en segt mijn tijdinghe.....
Sij gebiet haer tuwaerts sonder vermijdinge
maer dit Lang affwesen maeckt haer strijdinge
der vreuchden een wanhopelijck affsnijdinghe
den roder mont....
Ist dat ghij haer Jont // der minnen verbont
maeckt haer doch cont // die daer sterfft deurwont
sonder sterven dagelijckx thien werff den doot
deur u absentie O eedel genoot..
Mijn toecompst vrou moeder mijns bruijts mingioot
sal sij corts gewaer worden met triumphe groot
in een Litteijcken geeft haer dat vingerling root
genaempt patiencije
en segt mijn Lieff so menich saluijten
als daer rivieren vloeijen en conduijten
en bloemkens schoon uuijter Aerden spruijten
vol excelentie.....
De Heijlige. .kerck.
Danck hebt rose soet van clementie
Ick salt volbrengen met dilijgentie
en haer opdoen der Lieffden conventie
uus woorts rapoort
O honich soet woort // twelck met vollen
sal worden gehoort // noijt soeter Accoort
als Lieff absent nu Lieffelijck sal gebruijcken
met volle cruijcken
Tminnende .Hert.
Seght mij die schoonste boven alle struijcken
dat eer die bloemkens die so Lieffelijck opluijcken
vergaen sullen en weder in daerde duijcken
so sal Ickse haelen
en haer in mijn camer van cederen Leijen
daermen themelsche heijr nae siet verbeijen
daer d'enghelsche trompetten en schalmeijen
haer wachten sonder faelen
noch segt die schoonste witte Lelij der daelen
dat eer muteren sullen die nachtigaelen
so sal Ick u coroneeren met Langer draelen
met een croon van gouwe
segt mijn kersouwe // dit woort van trouwe
en tsal Los van rouwe // alle treuren en plagen
geheel verjaegen....
Adieu edelste van moeder en maget gedragen
alderschoonste wijste / here der heeren
Ick gaet u Lieffste dese bootschap gewagen
Adieu edelste van moeder en maeget gedragen
Adieu en groet seer mijn tsherten behagen
boven tgetal der dochteren waert deser eeren
De Heijlige .kerck.
Alderschoonste wijste heere der heeren
Tminnende. Hert.
Adieu en wilt mijn bruijt dit adverteeren
want haer tontfangen is mijn begeeren
De moeder / binnen / het ninnende hert
							blijft staen ende seijt
O bootschap sucadiger dan granaten
die mij doet weeten vreucht boven maten
in spijt selffs goedtduncken verwaeten
den verwoeden rabbout
de simpel gelovighe sal Ick niet Laeten
soeter dan muiscaten // oft honichraten
wiens waerdij passeert boven allen vergulden platen
ter werrelt menichfout
geheel sonder smetten / Lieff compt tot mij stout
van Libano compt suster eer tharte verflout
in Lieffden benout // ghij wordt corts getrout
met Jubilatien
compt mijn schoone wiens vlechten sijn schoonder dan gout
Compt wiens eender Oogen strale mijn therte doortout
climpt op en aenschout // der appelen vrucht en hout
tot confortatien
schoonste der natien // onder schemels statien
hoe widt is u halschgen gedraijt met spatien
hoe schoon sijn u borstgens sonder blamatien
boven wien in gratien // niemant en besieff
noijt minlijcker / geen bequamer / noch schoonder Lieff
Als druijpende honichraten sijn haer Lippen Jent
tot melck en honich bekent // is u tonge gewent
den roock uwer cleeren passeert alle present
der apteeckers fier
blijft in mijn besloten hoffgen / mijn bruijt excelent
als een fonteijne diligent // geteijckent geprent
voor selffs goetduncken diet al fortseert en schent
als een valsch putier
staet op mijn vrindinne schoon bloosende Lier
der daecken balsemier // der Lieffden bannier
In de keijgaten compt tot mij hier
en inde steenreten
Laet hooren u soet Luijdende stemmeken // schier
mijn duijve reijn dier / in dit geneuchgelijck vergier
u Aensicht mijn tonende / Jont de bellecier
alderschoonste ongemeten
ghij dochteren der secreten // tsamen geseten
Ick besweer u den eet wilt niet vergeten
weckt mijn Lieff niet sij doettet u eerst weeten
want noijt minnaer verbeten // in minnen verhieff
Noijt minnelijcker / geen bequamer / noch schoonder Lieff
Wie sou tminnende hert / doch Lieffdich paijen
met woorden verfraijen // met troost versaijen
wie sou Ick mijn hert / coenlijck ontlaijen
dan dees mijn Lieffken soet
och oft sij present waer so mocht Ick met staijen
in vreuchden baijen // de vruchten maijen
in spijt selffs goetduncken met al sijn craijen
den tijran verwoet
blijft simpel mijn duijve met alder ootmoet
en alst past oock vroet // en stopt wadt ghij doet
u Ooren / so raeckt ghij aen geen tegenspoet
der Lieffden eenpaer
sijn dansen sijn springen / al macht schijnen goet
en geeft geenen voet als slangen gebroet
is hij verdoempt // inden helschen gloet
dits kenlijck voorwaer....
so salmen Lieff eerbaer van u getuijgen claer
o' ghij sijt een silveren muer gestelt voor den Outaer
u borsten sijn een toren / des gelooffs pijlaer
der amoureusen swaer // schiep nu sulcken gerieff
noijt minlijcker // geen bequamer noch schoonder Lieff
Onthout dees Lesse // mijn princesse en bruijt
u camerken vast sluijt // Laet Dina Lopen Ruijt
achter hagen en heggen van zichen den guijt
merckelijck vercracht
volcht mijn vroo smorgens ten veldewaerts uuijt
om te sien oftet fruijt // te degen uuijt // spruijt
bloemkens pluckende van alderhande cruijt
op mij alleenlijck wacht
daer sullen u borstgens van mijn worden verpacht
in Lieft en eendracht // u toegedacht
al mijn Appelen Out versch en sacht
worden u gegeven
de mandragoren sullen roock geven met macht
o' Lieff wel geacht // in Lengde daer thart om Lacht
set op mijn u hart / al een segel dach en nacht
en op u Aren verheven
O dageraet beseven // mane sonder sneven
uuijt vercoren Sonne / haer scherpte becleven
sterrekens blinckende tfirmament beneven
ken weet geen beschreven // in bullen off brieff
Noijt minlijcker gheen bequamer noijt schoonder Lieff
Gardijnen toe dae naer singt Een wachter.
..3.
De vogelkens Laeten haer singen
de bloemkens sluijten al
die boosen nu ontspringen
dus elck hem wachten sal
so naeckt u geen misval
wacht u al voort verdoven
ghij simpel gelovich Jent
en wiltse niet geloven
al die u comen ontrent
ghij wordt door haer geschent
Den dach gaet ons begeven
den nacht compt op de hant
wilt niet bij duijster sneven
so compt ghij in geen schant
ghij amoureusen plaijsant
Tgoetduncken wil hem wreecken
op t'minnende hert u Lieff
hoort niet nae sijn schoon spreecken
oft u naeckt groot ongerieff
wacht u al voor dijen dieff
Oorloff Ick wil te neste
tot waecken ben Ick gestelt
dus neempt mijn sang in tbeste
want Ick u heb gespelt
so mijnen dienst vermelt
Selfs goetduncken / uuijtcomende met .2. speeluijden
selfs goetduncken spreeck
Tsa hooft der valsche Leraers / heresije tijlijck
tsa Circe met u toverije // mijlijck
tsa Sophista met u compangie // strijlijck
staet mij in staden...
Tsa homerus met Poeterije // blijelijck
tsa epientis met u valsche voochdije // mijlijck
tsa ghij sardanapaelsche prije // fijelijck
compt mij nu te rade....
ende en wilt uure noch minuten verspaden
ghij die de paden / der mimen graden
wel weet / helpt mij nu vols bedroch en smaden
mijn concept volbringen /
helpt Amon sijn suster Thamer begaden
sijn hert ontladen // in vreuchden baden
daer veel ter werrelt tot restoor haer schaden
grootelijck na dingen
al sou Susanna wel haer handen vol ringen
wringen / en al soumen die grijsaerts weer dwingen
al sou balams esel weer spreecken en springen
sijn meester crincken
ghij nemrotsche Ouders en Jongelingen
tgehingen helpt mij nu tverwerven door dringen
nu staet ons te crijgen een Lieffelijck singen
oft een treurich mincken
Tsa mijn speelluijden Laet u snaerspel clincken
clincken / so dat ghij de Lieffste moocht wincken
wincken / so dat Ickse ter veijnstere gestreecken
mach sien off spreecken
so doet so voor haer mijn Oogen blincken
blincken / so datse sonder eenich achterdincken
dincken // mach wie haer dese minne treecken
dus Lieffelijck compt steecken
mach Ick haer crijgen alle druck is geweecken
Hier spelen die speeluijden den simpel gelovige
							compt ter veijnsteren Leggen ende seijt voorts
Wadt mach Ick daer hooren noijt soeter geclanck // clanck
wie mach mij dus Lieffelijck / met deser eeren // eeren
ter werrelt gheen snaerspel / soeter sanck // sanck
wadt mach Ick daer hooren noijt soeter geclanck // clanck
O Lieff die mij deet dat Ick der minnen dranck // dranck
compt ghij mijn vreucht dus Int vermeeren // eeren
wie mach mij dus Liefflijck / met deser eeren // eeren
och met u spel soet / wilt weder keeren / keeren
Hier speeltmen wederom daer naer de Simpel gelovige spreeckt
O welcken vreucht mijn Aderen en pesen // Lesen
mijn siel danst in mijn vol melodijen // blijen
sulcken soetheijt noijt van nijders begresen // Leesen
sout wel het minnende hert gepresen // wesen
mijn Lieff dien Ick sonder vermijen // vrije
och welcken vreucht mijn Aderen en pesen // Lesen
door dit spel Ick alle fantsijen snijen
Hier speeltmen wederom daer naer Simpel gelovige spreeckt
Noch mach mij thonen met Compleceringhe
dese feesteringhe met snaerspel heuchdelijck
Jeuchdelijck / schenckende dese triumpheringhe
Wie mach mij thonen met @
mijn conforterende // met Jubileringhe
mijn Imagieerende wert te hemwaerts veuchdelijck
wie mach mijn thonen met @
dese festeringhe met @
vreuchdelijck soud Ickt Loven / wist Ick waert deuchdelijck
Noch speeltmen eens ende simpel gelovige seijt
Prince wie ghij sijt // Ick moet sonder respijt
u aenschijn aenschouwen // al sout mijn rouwen
u spelens Jolijt // verjaecht alle verwijt
Prince wie ghij sijt // Ick @
weten nu ter tijt wie mijn dees vreucht Jubijt
voor heeft gehouwen // mijn druck doen flouwen
u aenschijn aenschouwen // al @
Mach Ick in trouwen // twert u vergouwen
O roos waerdiger dan alle kersouwen
geen tongen en souwen // die vreucht groot moger ercouwen
die u van mijn met mijn gaende wert vercombient
Simpel. gelovige.
Sijt ghij tminnende hert......
Ick ben u vrient.......
die u heb gedient // met spel hier vooren
Wie sijt ghij eel jongelinck....
Die u heeft vercooren......
eel roose sonder dooren // en sijt niet treurlijck
gaet met mijn u werdt de meeste vreucht gebeurlijck
die Oijt bloeme fijguerlijck // heeft connen doorgronden
Ten sal u niet betamen....
O reijnste van monden.....
gheen vijlenige honden // u hier ontrent // sijn
wij sullen gaen daer wij beij wel bekent // sijn
daer alle solaes sal present // sijn den werrelt gemeijn
dus gaet met mij Lieff.
Simpel gelovige affcomende laet haer
blauwen mantel thuijs seijt
O soet spreeckende greijn....
u woorden doen pleijn // uijt mijn confuijs sneven
maer mijn Operste blauw cleet is thuijs bleven
gestadicheijt genaempt / Ick gae dus bloot
off mij ijemant saege
.Selfs. goetduncken.
Kee tis Lieff gheen noot....
tlicht kennisse groot // van ons int verdwijnen // vliet
donwetende donckerheijt gaet ons omschijnen // siet
op dees tijt u niemant hier vermoijen // sal
en is sal u vlus sonder vernoijen // al
behouwen reijs mijn Lieff weder thuijs bringen
Hier nemen sij malcander omden hals
Siet fieltgen siet..
Wel wat isser nu
Noijt beter dinghen..........
sietse doch comen / onder hem beijden
Soumen so niet connen tmeijssgen verleijen
hoe salmer noch schreijen // eer tspel sal inden
Hoe haest sal sij haer selven bedrogen vinden
want dees mans Onderwinden is gecken en spotten
Eij slechte deerne hoe Laet ghij u versotten
want niet waert twee motten // ons meesters woort / is
Wij moeten schicken dattet niet gestoort // is
maer dat alle ding georboort is // opdat dit weerck niet te quiste
							gaet
Maer nicht sij Liet hem niet ruijcken daerse gepist // haet
waert dat sij kende sijn vals bedrijff
Bij gans Longeren waer Ick alsulcken wijff
ken Liet mij niet verleijen van sulcken catijff
Ick sou bij gans Lijff gaen elders spanceren
wadt seght ghij fiel
Ick woudt hem wel sweeren
.verblinde wille.
Tsa mijn Dienaers volcompt mijn begeeren
verachting der schristueren wilt ons hier setten
den taeffel en decktse met tlaecken sonder Letten
versmaetheijt van goodts woort genaempt
om te festeren mijn Lieff schoon ongeblaempt
daer thart na raempt // om vreuchts verstercken
en Langt de pasteij / vol gulsighe wercken /
daer Leecken en clercken // hen in verslicken
en tgeback / Aertsche wellust / wilter op micken
daermen mee verstricken / vrouwen / en princieren // snel
haelt muscadel Jipocras // wilt dit bestieren // wel
welck dorst en smaeck nae rijckdom spelt
Langt mij tsilver dat tijtelijcke vreucht vermelt
alle dinck so bestelt // als Ick u bevele...
Tis Al beschick heerschap vanden quartspele
hier en breckt geheel nu niet dan tsitten gaen
selfs goetduncken / met de bonet inde hant nijgende seijt
Nu gaet sitten schoone maecht
Ick en treckx mij niet Aen....
sijt vrient gedeckt tvoorsitten is uwe
Neempt plaets en u behaecht
Ghij voornemelijck graen
nu gaet sitten schoone maecht //
Ick en treckx mij niet aen..
sijt vrient gedeckt // dees eer die ghij gewaecht // te mijwaerts sonder
							waen.
Bloeme onbevleckt // schoone hemels druijve
nu gaet sitten schoone Jonge maecht..
Ick en trecks mij niet Aen
sijt vrient doch gedeckt tvoorsitten is uwe
O minnende hert
Mijn suijver kersouwe......
der vrouwen vrouwe // mijnder sinnen behouwe
sijt Los van rouwe // wadt is dat u deert
isser ijet dat ghij begeert // mijn bloeme vermeert